Кабель издегич

Кабель издегич – жерге көмүлгөн же суу астынан тартылган кабель линиясын, анын орнотулган тереңдигин жана ток өткөрүүчү зымдын каптоосу бузулган жерин аныктоочу жабдуу. Кабель издегичтин иштеши изделүүчү кабель линиясынын ар кандай аралыктагы чекиттердин магнит талаасынын ургаалдуулугун аныктоого негизделген. Магнит талаасы генератор иштеп чыгарган төмөнкү жыштыктагы өзгөрмө ток менен түзүлүп, антенна менен кабыл алынат да, телефонго туташтырылган үн күчөткүчүнө берилет. Телефон аркылуу үн катуу угулганча, антеннаны жылдырып, жер астындагы жана суунун 300 мге чейинки тереңдигиндеги кабель линиясын аныктоого болот.
Категория:Техника
 Колдонулган адабияттар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5